Nos, officialis curie Bisuntine, notum facimus... quod... nobilis domina domina Marguerita, relicta domini Petri, quondam domini de Mernay, militis, consideratis diligenter et inspectis gratis subsidiis, patrociniis, beneficiis et curialitatibus sibi et suis factis et impensis sibi et suis et ab eadem receptis a nobili viro domino Johanne de Cabilone, domino de Allato, milite, et que et quas sibi et suis facit de die in diem fideliter et impendit idem dominus Johannes, ne ingratitudinis vicium incurrere videatur, predicta Marguerita, in recompensacionem et renumeracionem predictorum subsidiorum, patrociniorum, beneficiorum et curialitatum, dat, donat, tradit vel quasi, concedit et deliberat et in jure et judicio coram nobis ad hoc specialiter veniens, de expressis voluntate et consensu dilectorum filiorum suorum Johannis, domicelli, et Amedei, clerici, prestitis eidem Marguerite in premissis, coram nobis confessa et publice recognovit spontanea et ex certa scientia, non vi, non dolo, non metu ad hoc inducta, se dedisse, donasse, tradidisse vel quasi et concessisse eidem domino Johanni, pro se et suis recipienti, mera et pura et libera donatione facta inter vivos irrevocabiliter et im perpetuum valitura, suos [homines] Bruere et Moteroy, de Andelot, Bisuntine diocesis, cum quadraginta solidatis terre censualis et cursibilis pro tempore in civitate et dyocesi Bisuntina, propinquioribus predictis rebus donatis, nec non cum omni jure, dominio, actione, ratione, que et quas habebat, habere poterat et debebat, aut habet, habere potest et debet predicta Marguerita in predictis rebus donatis seu aliqua earumdem quoquo modo; que quidem predicta donata dicta Marguerita coram nobis asseruit esse de suo proprio et franco allodio... In quorum premissorum omnium et singulorum testimonium, ad requisitionem predictorum, sigillum curie Bisuntine presentibus litteris duximus apponendum. Datum mense januario, anno Domini Mº CCC secundo.